
Për caktimin e rregullave për koNtrollin, marrjen e mostrave, analizave e të procedurave, dhënien e rezultateve të tyre, si dhe vlerësimin e analizave të plehrave[footnoteRef:1] [1:  Pjesërisht e përputhshme me Rregulloren e Bashkimit Europian 2003/2003 “Për plehrat”, e Parlamentit dhe Këshillit, datë 13 tetor 2003. Numri Celex. 32003 R 2003, Fletorja Zyrtare nr. 304, datë 21.11.2003, faqe 0001-0194.] 


Në mbështetje të nenit 100 të Kushtetutës dhe të nenit 22 të ligjit nr. 10 390, datë 3.3.2011 “Për plehrat e përdorimit për bimësinë”, me propozimin e Ministrit të Bujqësisë, Ushqimit dhe Mbrojtjes së Konsumatorit, Këshilli i Ministrave

Vendosi:

I. TË PËRGJITHSHME DHE PËRKUFIZIME 
1. Qëllimi i këtij vendimi është përcaktimi i rregullave për:
a) kryerjen e kontrollit zyrtar dhe të procedurave të marrjes së mostrës së plehrave;
b) kryerjen e analizave për verifikimin e treguesve cilësorë të deklaruar në certifikatën e analizës e të origjinës;
c) dhënien e rezultateve të analizave dhe vlerësimin e tyre.
2. Të gjithë termat e përcaktuar në ligjin nr. 10 390, datë 3.3.2011 “Për plehrat e përdorimit për bimësinë”, kanë të njëjtin kuptim edhe në këtë vendim, ndërsa me termat e mëposhtëm do të kuptohen:
a) “Gjurmim”, ndjekja e plehut gjatë gjithë fazave të përshkuara, që nga prodhimi deri në vendosjen e tij në treg, nëpërmjet procedurës së ruajtjes së informacionit të përmbajtur në dokumentacionin shoqërues;
b) “Etiketa e mostrës”, modeli i shkruar, që plotësohet nga inspektori me të dhënat që kërkohen për identifikimin e mostrës për kryerjen e analizave zyrtare;
c) “Kod identifikimi”, një numër që vendoset nga inspektori për të ruajtur identitetin e prodhuesit;
ç) “Format e përbërjes së plehrave”, forma të përbërjes kimike të çdo elementi ushqyes të deklaruara dhe të paraqitura në etiketën e paketimit, certifikatën e origjinës ose dokumentet origjinale shoqëruese të plehut.
II. KONTROLLI, MARRJA DHE DORËZIMI I MOSTRËS
A. Rregulla të përgjithshme për kontrollin dhe marrjen e mostrave
1. Kontrolli dhe marrja e mostrave për analizimin e plehut bëhet nga inspektori, i cili, gjatë ushtrimit të detyrës së tij, identifikohet me kartën e inspektorit, të lëshuar në përputhje me ligjin për inspektimin.
2. Inspektori merr mostrën e plehrave me vendosjen në treg të tyre, në të gjitha rastet kur mendon se ka tjetërsim, ndryshim të vetive fiziko-kimike të tyre.

3. Inspektori gjykon dhe vendos për treguesit cilësorë, të cilët do t’u nënshtrohen analizave që do të kryhen në laboratorët e miratuar.
B. Marrja dhe dorëzimi i mostrës
1. Marrja e mostrave për analizim, si dhe metodologjia e llogaritjes së shpenzimeve kryhet sipas përcaktimit të dhënë në nenin 38 të ligjit nr. 10 433, datë 16.6.2011 “Për inspektimin në Republikën e Shqipërisë”.
2. Procedurat e hollësishme për marrjen dhe trajtimin e mostrave të plehrave bëhen sipas metodikave të përcaktuara në standardet përkatëse të adoptuara nga Drejtoria e Përgjithshme e Standardeve.
3. Përgatitja e mostrës bëhet si më poshtë vijon:
a) Inspektori merr tri mostra;
b) Mostrat vendosen në mbajtëse plastike. Secila mostër e marrë vendoset në një mbajtëse tjetër të dytë plastike. Ndërmjet mbajtëses së parë dhe asaj të dytë vendoset etiketat e mostrës, që plotësohet nga inspektori, sipas përcaktimit të shtojcës 2 të këtij vendimi. Në prani të prodhuesit, mbajtëset plastike mbyllen dhe plumbosen në mënyrë të tillë, që hapja e tyre të çojë në dëmtimin e pandreqshëm të plumbosjes;
c) Për të ruajtur anonimatin e mostrës, inspektori vendos një kod identifikimi tek etiketa. Ky kod identifikimi i përket prodhuesit të plehut dhe regjistrohet nga inspektori duke u mbajtur i fshehtë deri në kthimin e përgjigjes së analizave zyrtare;
ç) Prishja e plumbosjes së mostrës bëhet në momentin e dorëzimit në laborator, në prani të inspektorit dhe marrësit në dorëzim;
d) Çdo mostër shoqërohet me procesverbal inspektimi, sipas përcaktimit të dhënë në shtojcën 1 të këtij vendimi. Procesverbali i inspektimit, mbahet në momentin e marrjes së mostrës dhe në prani të prodhuesit ose përfaqësuesit të tij;
dh) Mostra për analizat e përbërësve cilësorë të plehut regjistrohet në protokollin e marrjes në dorëzim të mostrave, të përcaktuar në shtojcën 3 të këtij vendimi.
4. Dorëzimi i mostrës bëhet si më poshtë vijon:
a) inspektori dorëzon njërën nga tri mostrat në laboratorin e miratuar brenda 3 (tre) ditëve nga momenti i marrjes së saj, në mënyrë që të mos ketë ndikim në ndryshimin e vetive fiziko-kimike të mostrës;
b) mostra e dytë ruhet nga inspektori derisa të përfundojnë procedurat e verifikimit dhe ballafaqimit të rezultateve të analizave të kërkuara prej tij;
c) mostra e tretë mbahet nga prodhuesi, për ankim ose jo të rezultateve të analizave.
III. ANALIZAT DHE PROCEDURAT
1. Analizat e plehrave, si dhe procedurat laboratorike bëhen sipas metodikave të përcaktuara në standardet përkatëse, të adoptuara nga Drejtoria e Përgjithshme e Standardeve.
2. Pas përfundimit të analizave, rezultatet e tyre regjistrohen në dy mënyra:
a) manuale, në regjistrat e laboratorit;
b) kompjuterike, nga përgjegjësi i laboratorit te plotësimi i fletanalizës, sipas përcaktimit të dhënë në shtojcën 4 të këtij vendimi.
3. Fletanaliza me të dhënat e rezultateve plotësohet në tri kopje, sipas kërkesave të inspektorit, të përcaktuar në procesverbalin e inspektimit. Secila kopje firmoset nga analizuesi, përgjegjësi i laboratorit dhe titullari.
IV. REZULTATET E ANALIZAVE LABORATORIKE
A. Dhënia e rezultateve të analizave
1. Rezultati përfundimtar i analizave për plehrat dorëzohet sipas afatit të përcaktuar në pikën 1 të nenit 21 të ligjit nr. 10 390, datë 3.3.2011.


2. Një kopje e fletanalizës, sipas pikës 3 të kreut III, ruhet në laboratorin ku janë kryer analizat, kopja e dytë ruhet në arkivin e institucionit ku bën pjesë laboratori dhe kopja e tretë i dorëzohet inspektorit.
3. Dokumentacioni përkatës që shoqëron mostrën dhe analizat, ruhet në laborator për një afat kohor deri në një vit dhe pastaj arkivohet.
B. Vlerësimi i rezultateve të analizave
1. Vlerësimi i përputhshmërisë me përshtatshmërinë e llojeve të plehrave, si dhe me përmbajtjen e deklaruar të ushqyesve dhe/ose përmbajtjen e deklaruar të formave apo të tretshmërisë së këtyre ushqyesve, kryhet nga inspektori, në këtë mënyrë:
a) vlerësohen plehrat, në bazë të ballafaqimit të rezultateve të analizave të kryera për mostrën, sipas kërkesave të bëra, me treguesit e deklaruar në etiketë ose në certifikatën e analizave e të origjinës;
b) vlerësohet nëse një pleh është me mungesa në përmbajtjen e elementeve ushqyese ose përmban elemente të dëmshme për njerëzit, kafshët dhe mjedisin;
c) brenda katër ditëve nga dita e marrjes së përgjigjes së analizave, inspektori njofton prodhuesin në mënyrë elektronike, për vlerësimin e rezultateve dhe, më pas, i dorëzon kopjen e rezultateve të analizave.
2. Kur të dhënat e specifikuara në certifikatën e analizës e të origjinës së plehut, nuk përputhen me analizat laboratorike, veprohet sipas nenit 7 të ligjit nr. 10 390, datë 3.3.2011.
3. Kur një prodhues nuk është dakord me rezultatet e analizave, brenda një afati kohor prej 5 (pesë) ditësh bëhet ballafaqimi me laboratorin që ka kryer analizat. Edhe pas ballafaqimit me laboratorin, nëse prodhuesi përsëri nuk është dakord me rezultatet e analizave, atëherë ato kryhen në laboratorin e referencës, të përcaktuar në nenin 17 të ligjit nr. 10 390, datë 3.3.2011.
4. Për të siguruar gjurmimin e plehrave të vendosura në treg, përfshirë edhe nitratin e amonit me përmbajtje të lartë azoti, prodhuesi duhet të ruajë emrat dhe adresat e vendeve ku është prodhuar plehu, si dhe të dhënat e certifikatës së origjinës e të analizave, të përcaktuara sipas etiketës. Këto të dhëna janë objekt inspektimi, për sa kohë që plehu vendoset në treg, si dhe për një periudhë prej 2 vitesh, pas përfundimit të vendosjes në treg të këtij plehu nga prodhuesi.
V. DISPOZITA TË FUNDIT
1. Autoriteti Kombëtar i Ushqimit, përgjegjës për marrjen e mostrave, si dhe laboratorët e akredituar e të miratuar për kryerjen e analizave të plehut, të mbajnë lidhje të vazhdueshme me Drejtorinë e Përgjithshme të Standardizimit, për njohjen e metodave të adaptuara dhe të miratuara prej saj, bazuar në ligjin nr. 9870, datë 4.2.2008 “Për standardizimin”.
2. Ngarkohen Ministria e Bujqësisë, Ushqimit dhe Mbrojtjes së Konsumatorit, Autoriteti Kombëtar i Ushqimit dhe laboratorët e miratuar për zbatimin e këtij vendimi.
Ky vendim hyn në fuqi pas botimit në Fletoren Zyrtare.

Kryeministri
Sali Berisha
